R433 miljoen vir droogteverligting bewilligZweli Mkhize. Foto: Elmond Jiyane Zweli Mkhize, minister vir samewerkende regering en tradisionele sake, het Donderdag aangekondig net meer as R433 miljoen sal beskikbaar gestel word vir onmiddellike rampverligting in die drie provinsies wat die ergste deur die droogte geraak is, naamlik die Wes-Kaap, Noord-Kaap en Oos-Kaap. Van hierdie bedrag sal R348,846 miljoen in die 2017/2018 finansiële jaar oorgeplaas word en R84,678 miljoen in die 2018/2019 finansiële jaar. Mkhize het verlede maand namens ŉ interministeriële taakspan die heersende waterkrisis wat verskeie provinsies raak as ŉ nasionale ramp verklaar. Volgens ŉ verklaring het dié klassifikasie van die droogte die primêre verantwoordelikheid vir die bestuur van die ramp op die nasionale regering geplaas, wat saam met ander sfere van die regering sal werk om die ramp en sy gevolge te hanteer. Mkhize het beklemtoon dat die verklaring van ŉ ramptoestand op enige vlak nie ten doel het om befondsing aan te vra nie, maar om buitengewone maatreëls in werking te stel, wat befondsing kan insluit, maar gebaseer is op die behoefte en relevante toestande rondom die impak van die ramp.